Selv om den nordjyske forlystelsespark først åbner d. 18. april i påsken, er der allerede i vinterferieugerne mulighed for at tage forskud på sommerlandets glæder. Fårup Sommerland har besluttet at tilbyde rideture på de islandske heste, der i sæsonen er et stort trækplaster. - Vi ønsker at være med til at udvikle helårsturismen i området og ser dette som en fin mulighed for at kunne tilbyde vores turister en fantastisk ridetur i naturen kombineret med den klassiske Fårup-oplevelse. Vi har modtaget adskillige henvendelser fra gæster, som godt kunne tænke sig at komme på en ridetur i den smukke natur, der omgiver Fårup Sommerland, og vi vil gerne imødekomme gæsternes ønsker, siger Per Dam, der er direktør i Fårup Sommerland. Der er premiere på tiltaget i vinterferieugerne 7 og 8, hvor børn og voksne traditionen tro efterspørger fælles oplevelser. Efterfølgende kan der bookes ture i weekender – samt på hverdage, hvis man kommer som gruppe. Der arrangeres ture, som er målrettet såvel begynderen som den mere rutinerede rytter. Islænderhestene har været en del af sommerlandets DNA siden starten i 1975.

Referat:
Som noget nyt tilbyder Fårup Sommerland nu guidede rideture i naturen omkring forlystelsesparken. 